Vprašanje:

Pozdravljeni, smo Društvo in smo zasledili objavljen razpis. Zanima me kako je s poročanjem razdeljevanja hrane, ker smo anonimni program. In zanima me, če bo potrebno navajati točne lokacije, ker mi delujemo vsaki torek na Koroškem področju in se s kombiniranim vozilom z uporabniki dobimo na različnih lokacijah. Delujemo predvsem v Ravnah na Koroškem, Dravogradu, Prevaljah in Radlje ob Dravi.

Prosim za informacije in hvala vam.

Odgovor:

Spoštovani, glede na zapisano v Javnem razpisu za izbor dejavnosti razdeljevanja hrane in izvajanja spremljevalnih ukrepov - dodatno sofinanciranje zaradi povečanih potreb kot posledica naravne nesreče v okviru Operativnega programa za hrano in/ali osnovno materialno pomoč iz Sklada za evropsko pomoč najbolj ogroženim je potrebno spremljanje končnih prejemnikov po spolu in ekonomsko-socialnem statusu (otroci, stari 15 let, ali manj, osebe, stare 65 let ali več, ženske, migranti, tujci, predstavniki manjšin, invalidi, brezdomci). Poleg tega je potrebno zagotoviti preglednost nad razdeljeno hrano, kar se lahko zagotovi s podpisom končnega prejemnika, s čimer jamči, da je hrano prejel.

V skladu s pogojem c, mora imeti prijavitelj vzpostavljeno lokalno mrežo za razdeljevanje hrane, tj. zagotavlja razdeljevanje hrane po lokalnih območjih tako, da z njo pokriva celotno državo in zagotavlja osebje za razdeljevanje hrane. Pokrivanje celotne države pomeni, da sta v vsaki statistični regiji na ravni NUTS 3 (tj. 12 regij) najmanj dve razdelilni mesti.